מיקי מלול

ביוגרפיה

מלול נולד וגדל בראשון לציון. הוא החל לשחות בגיל 6 בקבוצת השחייה של מכבי ראשון לציון וכיום הוא שוחה בקבוצת השחייה של מכבי קריית ביאליק. 
באליפות אירופה בשחייה לנוער שנערכה בגלאזגו, סקוטלנד בשנת 2003 סיים מלול במקום רביעי במשחה ל-50 מטר חזה בתוצאה של 29.23 שניות, במקום 19 במשחה ל-200 מטר מעורב אישי בתוצאה של 2:10.04 דקות ובמקום 32 במשחה ל-100 מטר חזה בתוצאה של 1:07.26 דקות.   
בתחרויות השחייה של המכביה ה-17 שנערכו בווינגייט ביולי 2005 זכה מלול במדליית כסף, במשחה שליחים 4x100 מטר חופשי וסיים במקום חמישי במשחה ל-50 מטר חופשי בתוצאה של 24.60 שניות, בשלב המוקדמות הוא קבע תוצאה של 24.34 שניות ובמשחה ל-100 מטר חזה הוא פסל. 
באליפות אירופה בשחייה (בריכה של 25 מטר) שנערכה בטריאסטה, איטליה בדצמבר 2005 סיים מלול במקום 12 במשחה ל-50 מטר חזה בשיאי אישי של 27.50 שניות. בנוסף, הוא סיים במקום 33 במשחה ל-100 מטר חזה בשיא אישי של 1:01.63 דקות ובמקום 55 במשחה ל-100 מטר חופשי בשיא אישי נוסף של 51.95 שניות. 
באליפות אירופה בשחייה שנערכה בבודפשט, הונגריה באוגוסט 2006 סיים מלול במקום 14 במשחה ל-50 מטר חזה בתוצאה של 28.38 שניות, בשלב המוקדמות הוא קבע שיא ישראלי חדש של 28.23 שניות. בנוסף, הוא סיים במקום 55 במשחה ל-100 מטר חזה בתוצאה של 1:04.44 דקות.  
באליפות אירופה בשחייה (בריכה של 25 מטר) שנערכה בהלסינקי, פינלנד בדצמבר אותה שנה סיים מלול במקום רביעי במשחה ל-50 מטר חזה בתוצאה של 27.25 שניות, שתי מאיות השנייה איטי ממדליית ארד. בנוסף, הוא סיים במקום 40 במשחה ל-100 מטר חזה בתוצאה של 1:01.68 דקות.

אליפות העולם בשחייה 2007

באליפות העולם בשחייה שנערכה במלבורן, אוסטרליה בשנת 2007 סיים מלול במקום 6 במשחה ל-50 מטר חזה בתוצאה של 28.19 שניות, בשלב המוקדמות הוא קבע שיא ישראלי חדש של 27.92 שניות ובשלב חצי הגמר תוצאה של 28.09 שניות. בנוסף, הוא סיים במקום 47 במשחה ל-100 מטר חזה בתוצאה של 1:03.72 דקות ובמקום 18 במשחה שליחים 4x100 מטר מעורב, ביחד עם אהוד סגל, גיא ברנע ושי לבנת בתוצאה של 3:42.96 דקות.
בתחרויות השחייה של האוניברסיאדה שנערכו בבנגקוק, תאילנד באוגוסט אותה שנה סיים מלול במקום שביעי במשחה ל-50 מטר חזה בתוצאה של 28.28 שניות. 
באליפות אירופה בשחייה (בריכה של 25 מטר) שנערכה בדברצן, הונגריה בדצמבר אותה שנה סיים מלול במקום שביעי במשחה ל-50 מטר חזה בתוצאה של 27.28 שניות. בנוסף הוא סיים במקום שמיני במשחה שליחים 4x50 מטר מעורב ביחד עם ברנע, סגל ולבנת בתוצאה של 1:37.18 דקות.
באליפות אירופה בשחייה שנערכה באיינדהובן, הולנד במרץ 2008 סיים מלול במקום שמיני במשחה ל-50 מטר חזה בתוצאה של 28.48 שניות.
באליפות אירופה בשחייה (בריכה של 25 מטר) שנערכה ברייקה, קרואטיה בדצמבר אותה שנה סיים מלול במקום רביעי במשחה ל-50 מטר חזה בשיא ישראלי חדש של 26.67 שניות, מאית השנייה איטי ממדליית ארד. 
בתחרויות השחייה של האוניברסיאדה שנערכו בבלגרד בתחילת יולי 2009 סיים מלול במקום חמישי במשחה ל-50 מטר חזה בתוצאה של 27.57 שניות. בשלב המוקדמות הוא קבע שיא ישראלי חדש של 27.27 שניות (הנוכחי).  שבועיים לאחר מכן, באליפות העולם בשחייה שנערכה ברומא, איטליה הוא סיים במקום 24 במשחה ל-50 מטר חזה בתוצאה של 27.60 שניות. שבוע לאחר מכן, באליפות ישראל בשחייה שנערכה אף היא בווינגייט בחודש אוגוסט הוא זכה במדליית זהב במשחה ל-50 מטר חזה בשיא ישראלי בינלאומי חדש של 27.45 שניות (הנוכחי), לפני דני מלניק (28.73 שניות) ובמדליית ארד במשחה ל-100 מטר חזה בתוצאה של 1:02.76 דקות, אחרי תום בארי (1:02.61 דקות) ומלניק (1:02.75 דקות).
באליפות אירופה בשחייה (בריכה של 25 מטר) שנערכה באיסטנבול טורקיה בדצמבר אותה שנה סיים מלול במקום שישי במשחה ל-50 מטר חזה בתוצאה של 26.46 שניות. בשלב חצי הגמר הוא קבע ישראלי חדש של 26.42 שניות (הנוכחי).